২০২১ থাইল্যান্ড নারী ক্রিকেট দলের জিম্বাবুয়ে ও দক্ষিণ আফ্রিকা সফর
থাইল্যান্ড নারী ক্রিকেট দল ২০২১ সালের আগস্ট ও সেপ্টেম্বর মাসে দক্ষিণ আফ্রিকা ও জিম্বাবুয়ে সফর করে। দলটি জিম্বাবুয়ে নারী ক্রিকেট দলের বিপক্ষে চারটি একদিনের ম্যাচ ও তিনটি টোয়েন্টি২০ আন্তর্জাতিক (টি২০আই) ম্যাচ খেলে। এর পরে দলটি দক্ষিণ আফ্রিকা উদীয়মান দলের বিপক্ষে পাঁচটি একদিনের ম্যাচ ও তিনটি ২০ ওভারের ম্যাচ খেলে। জিম্বাবুয়ে ও থাইল্যান্ডের মধ্যকার একদিনের ম্যাচের সিরিজটি ২–২ ব্যবধানে ড্র হয়। টি২০আই সিরিজে থাইল্যান্ড ২–১ ব্যবধানে জয়ী হয়। পরবর্তীতে দক্ষিণ আফ্রিকায় দক্ষিণ আফ্রিকা উদীয়মান ও থাইল্যান্ডের মধ্যকার একদিনের ম্যাচের সিরিজে দক্ষিণ আফ্রিকা উদীয়মান দল ৩–২ ব্যবধানে জয়লাভ করে। ২০ ওভারের ম্যাচের সিরিজে থাইল্যান্ড ২–১ ব্যবধানে জয়ী হয়।